***Vakok.Lian***: Khrihfa Nun\nPeter 4:2, hi vawlei cung i nan nun chung cu, minung duhnak kha si ti loin Pathian duhnak tu kha i ukter cang u.\nPhilippine-Chinese ka hawipa nih, ‘kawlram ah ka kal i, khrihfa nak in pei kawl pawl an ttha deuh cu’ a ka ti. Ziah, ka ti i, ‘kawlpawl cu an inn hmai lampong ah pei mizapi nih din awk ti hna an chiah, ke ttawl nak ti hna an chiah si’ a ka ti. ‘Kawl mi pawl khrihfa an si duh lo mi hi an mawh lo, an mah nak in thil ttha nan tuah khawh lo poah ahcun khrihfa an i cang duh bal lai lo’ a ka ti. Khua a ka ruah ter ngaingai. ‘Tthatnak tuah cu vanram kai nak asi lo’ kan ti hoi hnga maw? tthatnak tuah cu vanram kai nak cu asi lo, a hman ko! Asinan, Khrih kan zumh i kan zulh hnu ah cun tthatnak tuah le mibomh hna longlong in kan nun ah a khat ding asi cang, Jesuh nih a kan cawnpiak mi le a nunnak in a kan hmuhsak mi vial te hi thil ttha tuah le mi caah nun tthat hnem va si nak ding kong longlong asi. A ngaingai ah cun, mi va bomh, tthatnak va tuah le mi bomhtu dir hmun i um khawh te hna hi, Pathian thluachuah a si hlei ah, kan nun a nuam, kan hna a ngam, thluachuah hmuh nak zong asi. Asiah, ziah, kan tuah duh lo can hi a tam deuh ton? Zeicaah dah a si hnga? “keimah, keimah ca” ti mi lungput kan ngei tuk caah asi ko. Tlangcung cawnpiaknak Mathai 5-7 hi a tu le tu rel khawh lengmang i zuam hna uh sih. Cuticun, kan nun ah a kan ciah lai i Pathian duhnak nih khan kan nun cu a uk lai.\nKhrihfa nun ti mi hi a ngaingai ah cun mi nih cawn piak ding nak in, mah tein le mah nun in Pathian kha hmuh ton ding tu kha asi deuh. Zeicah tiah cun, Pathian nih kan mah le kan sining cio le kan theih khawh nak cio in pehtlaihna a kan tuah tikah, pakhat pa nih Pathian a hmuhton ning a chimh mi kha, nangmah cungah kha ning theng tein na hmuh ton ve te lai tinak a si lem lo. Pakhat le pakhat thazang i pek kan herh lo ka ti nak si lo. Pathian nih a thin lung duhnak a kan hmuh sak nak Bible kha nifatin rel i cu chung in a Thlarau Thiang nih a kan hrilhfiah nak kha kan zulh ding tu kha asi ko. Nihin ah zeicahdah cawnpiak kan herh tiah cun, nifatin Bible ca rel kan huam lo, can zong kan pe huam lo, thlacam zong kan daithlang chincap tikah Pathian thinlung kan tong kho ti lo i, Pathian duhnak zong kan thei kho ti lo. Pathian duhnak kan theih lo tikah, kan tuah mi kha zei asi ti zong kan i fiang ti lo. Cu tikah kan hmuh kan ton mi a um ti lo i, mi nih an hmuh ton mi longlong kha theih le ngaih kan duh cang. Pulpit cungin chim mi thawngtha longlong rinh kan i timh i, mah tein bible carel le Pathian hmuh ton ding kha kan i thimh lem lo.\nKhrihfa nun hi a har tuk mi le siikan a tam tuk mi ah kan ruah. Piangthar kaa te ah cucu na tuah lai lo, khakha na tuah lai lo an rak ti mi hna a tam tuk i asi rua. A ngaingai ah cun Khrih Thlarau ngeih i nifatin Khrih he nun tti, kal tti, um tti, thut dir tti hi zeitluk in dah a nuam ti mi hi hmur le kaa in chimh khawh mi asi lo. Nihin ah Pathian nih siter a kan duh mi le a kan tuah ter mi hi a har tuk mi asi lo. Kan tuah khawh mi te kha a si ko. Deu. 30:11 chung ah ‘Zeitintiah nihin ah kan pekmi hna nawlbia hi nan caah a har tukmi le nan phak leng a si lo’ a kan ti. Pathian duhnak a tuah peng mi Khrih Thlarau kha kan ngei i kan chungah a nung (Kala. 2:20), cu kan ngeih mi cu kan chung ah a nun tikah a kan cawnpiak i Biatak le lam dik lam hman ah a kan hruai peng tu asi (Johan 16:13). Cucu, kan ngei lo i kan chung ah a nun lo ahcun khrihfa nun cu kan ngei lo tinak a si ko.\nPosted by L.VanBlian_blogpost.com at 1:04 PM